Pohjois-Korean valtiollisen uutistoimiston KCNA:n mukaan maan johtaja Kim Jong-un on ilmoittanut sulkevansa ydinaseiden testausalueen välittömästi maan pohjoisosassa.

Kim on keskeyttänyt ydinkokeensa ja pitkän kantaman ohjuskokeet osoittaakseen sitoutumistaan yhteistyöhön kansainvälisen yhteisön kanssa, KNCA kertoo.

Sen mukaan Pohjois-Korean pyrkimyksenä on jatkaa taloudellista kasvua ja rauhaa Korean niemimaalla.

Päätös on voimassa tästä päivästä lähtien eli lauantaista 21. huhtikuuta eteenpäin. Tieto tuli vajaa viikko ennen Kimin tapaamista Etelä-Korean presidentin Moon Jae-inin kanssa. Kokous pidetään demilitarisoidulla vyöhykkeellä, joka jakaa Korean niemimaan kahtia.

Kim on aikeissa tavata myöhemmin tänä vuonna myös Yhdysvaltain presidentin Donald Trumpin.

Trump kiitteli tietoa

Trump pitää Pohjois-Korean uutisia "erittäin hyvinä" Pohjois-Korealle ja maailmalle. Hän nimitti tekoa suureksi edistykseksi ja sanoi odottavansa huippukokousta.

North Korea has agreed to suspend all Nuclear Tests and close up a major test site. This is very good news for North Korea and the World - big progress! Look forward to our Summit. — Donald J. Trump (@realDonaldTrump) 20. huhtikuuta 2018

Pohjois-Korea teki useita ydinkokeita viime vuonna. Syksyllä Pohjois-Korea laukaisi ohjuksen Japanin yli syyskuussa ja sitä ennen elokuussa. Syyskuussa tehdyn viime vuoden suurimman ydinkokeen jälkeen alueella oli maanjäristyksiä ja maanvyöryjä lokakuussa.

Kaikki Pohjois-Korean ydinkokeilut on tuomittu maailmalla laajalti.

Naapurimaissa ollaan toiveikkaita

Etelä-Korea sanoo olevansa tyytyväinen Pohjois-Korean ydinaseilmoituksesta. Maan mukaan Pohjois-Korean päätös on merkittävä edistys kohti ydinaseriisuntaa.

Myös Kiinan ulkoministeriö tiedotti, että Pohjois-Korean ilmoitus on tervetullut. Kiinan mukaan päätös lieventänee jännitteitä Korean niemimaalla.

Japani sen sijaan suhtautuu ilmoitukseen varovaisesti.

Lue myös:

KCNA: Pohjois-Korean keskuskomitea aikoo päättää "uuden vaiheen politiikasta"

Trump ja Abe päättivät neuvottelunsa – Pohjois-Korean tapaamisesta odotetaan maailmanlaajuista menestystä

Trump vahvisti: CIA:n johtaja tapasi Kim Jong-unin Pohjois-Koreassa

WP: Salainen tehtävä Pohjois-Koreassa – CIA:n johtaja tapasi Kim Jong-unin

Trump tapasi Aben: "Pohjois-Korean tapaaminen ei ehkä toteudu"

Pohjois-Korealle lisää pakotteita – YK:n turvallisuusneuvosto koolle ohjuskokeen takia

Pohjois-Korean Kim Jong-un YK:n hätäkokouksen alla: Ydinohjuksista emme luovu

Lähteet: AP, Reuters, AFP, Tass, STT